Frank Lampard

West Ham United

Lampardi jalgpallurikarjäär algas 1994. aastal West Ham Unitedis, kui ta liitus klubi noortemeeskonnaga. Oktoobrist 1995 kuni 1996. aasta jaanuarini mängis Frank Lampard laenul klubis Swansea City (kokku 9 mängu). Swansea koosseisus tuli ka jalgpalluri esimene värav elukutseliste tasemel, kui mängiti Brighton & Hove Albioniga. Hooaja jooksul mängis Lampard West Hami koosseisus kaks korda, enamus aja veetis ta aga reservmeeskonnas.
Järgmisel hooajal murdis Lampard jalaluu ja hooaeg lõppes tema jaoks pärast 13 mängu klubi meeskonnas. Esimene värav West Hamis tuli juba hooajal 1997–1998, Barnsley väravasse. Järgmise hooaja lõpetas West Ham United kõrgel 5. kohal ja Lampard osales klubi igas mängus Premier League'is. Kõrge liigakoht kindlustas West Hamile õigust osaleda UEFA Intertoto karikavõistlustel, milles tulid Lampardi esimesed väravad Euroopa tasemel.
Pärast Lampardi isa ja onu vallandamist West Ham Unitedist 2001. aastal vahetas ka Frank töökohta, kolides 11 miljoni naela eest Londoni Chelseasse.

Londoni Chelsea

Lampardi debüüt Chelseas toimus 19. augustil 2001 mängus Newcastle Unitediga, mis lõppes 1:1 viigiga. Mängus Tottenhamiga sai jalgpallur oma esimese punase kaardi.

Koondisekarjäär

Lampard mängis Inglismaa U-21 jalgpallikoondises alates 13. novembrist 1997 kokku 16 mängu ja lõi neis 9 väravat. Üksnes Alan Shearer ja Francis Jeffers on Inglismaa U-21 koondises rohkem väravaid löönud.
Debüüdi Inglismaa jalgpallikoondises tegi ta 10. oktoobril 1999 sõprusmängus Belgia jalgpallikoondise vastu, mille Inglismaa 2:1 võitis.
Esimese värava Inglismaa jalgpallikoondise kasuks lõi Lampard 20. augustil 2003 sõprusmängus Horvaatia jalgpallikoondise vastu. 3. novembri 2011 seisuga on ta löönud Inglismaa koondises 22 väravat. Kõige rohkem, 5 väravat ongi ta löönud just Horvaatia vastu. Horvaatia on ka ainus rahvuskoondis, kelle vastu Lampard on löönud samas mängus 2 väravat; see juhtus 2010. aasta MM-valikturniiril 9. septembril 2009 Wembley staadionil.
Lampardit ei valitud Inglismaa koondisse 2000. aasta EM-iks ega 2002. aasta MM-iks.
Koondisse pääses Lampard Portugalis toimuvatele 2004. aasta EM-ile. Avamängus Prantsusmaa jalgpallikoondise vastu lõi ta 38. minutil värava ja sai 71. minutil kollase kaardi. Zinedine Zidane lõi üleminutitel väravad, millega Prantsusmaa võitis 2:1. Teises kohtumises Šveitsi jalgpallikoondise vastu mängis Lampard algusest lõpuni ja Inglismaa võitis 3:0. Otsustavas mängus Horvaatia vastu lõi Lampard viimase värava ja Inglismaa võitis 4:2. Lampard vahetati 84. minutil välja. Veerandfinaali Portugali jalgpallikoondise vastu tegi Lampard kaasa algusest lõpuni. Michael Owen viis Inglismaa 3. minutil ette, 83. minutil Hélder Postiga viigistas. Lisaajal viis Rui Costa Portugali ette, 115. minutil Lampard viigistas. Penaltiseerias realiseerias Lampard 3. löögi, aga Inglismaa kaotas 7 löögi järel 5:6. Lampard oli 3 väravaga Inglismaa resultatiivseim mängija ja valiti turniiri sümboolsesse koondisse.
2006. aasta MM-valikturniiril oli Lampard 5 väravaga Inglismaa resultatiivseim mängija. Sealjuures lõi ta kaks olulist väravat: Austria jalgpallikoondise vastu 1:0 lõppenud mängus ja Poola jalgpallikoondise vastu võiduvärava. Inglismaa pääses Saksamaal toimuvale finaalturniirile, kus Lampard mängis kõik Inglismaa koondise mängud algusest lõpuni. Kõigepealt võideti Paraguay jalgpallikoondis 1:0 ja Lampard valiti matši parimaks mängijaks. Siis võideti Trinidadi ja Tobago jalgpallikoondis 2:0 ja Lampard sai 64. minutil kollase kaardi. Siis viigistati Rootsi jalgpallikoondisega 2:2. Inglismaa võitis alagrupi Rootsi ees. Seejärel võitis Inglismaa 1:0 Ecuadori jalgpallikoondise ja kohtus veerandfinaalis Portugaliga. Väravaid ei löödud ja järgnes penaltiseeria, kus väravavaht Ricardo Carvalho tõrjus kolm lööki, sealhulgas esimesena löönud Lampardi löögi. Portugal võitis seeria 3:1.
2008. aasta Euroopa meistrivõistlustele Inglismaa ei pääsenud. Otsustavas, viimases kohtumises kodus Horvaatia vastu 21. novembril 2007 lõi Lampard oma ainsa värava sel valikturniiril, aga Inglismaa kaotas ikkagi 2:3. Valikgrupist läksid finaalturniirile Horvaatia ja Venemaa jalgpallikoondis.
2010. aasta MM-il Lõuna-Aafrikas osales Lampard samuti kõigis Inglismaa mängudes algusest lõpuni. Alagrupis viigistas Inglismaa USA jalgpallikoondisega 1:1 ja Alžeeria jalgpallikoondisega 0:0 ning võitis Sloveenia jalgpallikoondise 1:0. USA võitis alagrupi Inglismaa ees. Järgnes mäng Saksamaa jalgpallikoondisega, kus 39. minutil lõi Lampard reeglitekohase värava. Pall ületas väravajoone, kuid põrkas siis väravast välja ja Uruguay kohtunik Jorge Larrionda jättis selle ekslikult lugemata. Sel hetkel oli seis 1:2. Hiljem lõi Thomas Müller veel kaks väravat ja Saksamaa võitis 4:1.
Pärast ebaõnnestunud 2014. aasta maailmameistrivõistlusi lõpetas ta koondisekarjääri.